### NN 133/2025 (29.10.2025.), Pravilnik o sadržaju i načinu dostave obavijesti o trgovanju udjelima AIF- a iz treće države u Republici Hrvatskoj bez europske putovnice

HRVATSKA AGENCIJA ZA NADZOR FINANCIJSKIH USLUGA

1957

Na temelju članka 125.a stavka 7. Zakona o alternativnim investicijskim fondovima (»Narodne novine« broj 21/18, 126/19, 110/21, 83/23 i 152/24 dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 22. listopada 2025. godine donosi

PRAVILNIK

O SADRŽAJU I NAČINU DOSTAVE OBAVIJESTI O TRGOVANJU UDJELIMA AIF-a IZ TREĆE DRŽAVE U REPUBLICI HRVATSKOJ BEZ EUROPSKE PUTOVNICE

I. OPĆE ODREDBE

Članak 1.

(1) U skladu s člankom 125.a Zakona UAIF iz Republike Hrvatske i/ili druge države članice može profesionalnim ulagateljima u Republici Hrvatskoj distribuirati udjele AIF-ova iz treće države kojima upravlja i udjele napajajućih AIF-ova iz Republike Hrvatske ili druge države članice kojima glavni AIF nije AIF iz Republike Hrvatske ili druge države članice.

(2) UAIF iz stavka 1. ovoga članka je dužan za svaki takav AIF Agenciji dostaviti obavijest o namjeri distribucije udjela u Republici Hrvatskoj.

II. SADRŽAJ OBAVIJESTI

Članak 2.

Obavijest o namjeri distribucije iz članka 1. stavka 2. ovoga Pravilnika sadrži sljedeće podatke:

a) podatke o UAIF-u koji uključuju:

1. tvrtku ili naziv i OIB ili drugu odgovarajuću identifikacijsku oznaku UAIF-a,

2. sjedište i adresu,

3. državu,

4. nadležno nadzorno tijelo.

b) podatke o AIF-u koji uključuju:

1. naziv AIF-a,

2. informacije o investicijskoj strategiji AIF-a,

3. matičnu državu AIF-a,

4. ISIN,

5. nadležno nadzorno tijelo.

c) podatke o subjektima iz članka 125.a stavka 2. Zakona koji će za AIF obavljati poslove depozitara iz članka 189. Zakona koji uključuju:

1. tvrtku ili naziv i OIB ili drugu odgovarajuću identifikacijsku oznaku subjekta,

2. sjedište i adresu,

3. državu,

4. nadležno nadzorno tijelo.

d) izjavu UAIF-a o točnosti dostavljenih podataka i zadovoljavanju uvjeta iz članka 125.a stavka 1. Zakona koja uključuje:

1. ime i prezime te funkciju osobe u UAIF-u koja potpisuje Obavijest,

2. telefonski broj i adresu elektroničke pošte osobe koja potpisuje Obavijest,

e) informacije o uspostavljenim mehanizmima za sprječavanje distribucije udjela AIF-a malim ulagateljima, uključujući i slučajeve kad se UAIF oslanja na aktivnosti nezavisnih subjekata za pružanje investicijskih usluga u vezi s AIF-om,

f) podatke koji su Agenciji potrebni za izdavanje računa ili za obavještavanje o primjenjivim regulatornim naknadama ili pristojbama koji uključuju:

1. ime i prezime osobe kojoj se dostavljaju informacije o naknadama,

2. telefonski broj i adresu elektroničke pošte osobe kojoj se dostavljaju informacije o naknadama.

Članak 3.

Kada se obavijest iz članka 1. stavka 2. ovoga Pravilnika dostavlja za distribuciju udjela napajajućeg AIF-a iz Republike Hrvatske ili druge države članice kojemu glavni AIF nije AIF iz Republike Hrvatske ili druge države članice, uz podatke iz članka 2. ovoga Pravilnika dostavljaju se i sljedeći podaci:

1. naziv glavnog AIF-a,

2. informacije o investicijskoj strategiji glavnog AIF-a,

3. matična država glavnog AIF-a,

4. ISIN glavnog AIF-a, ako je primjenjivo,

5. nadležno nadzorno tijelo glavnog AIF-a,

6. tvrtka ili naziv i OIB ili druga odgovarajuća identifikacijska oznaka UAIF-a koji upravlja glavnim AIF-om,

7. nadležno nadzorno tijelo UAIF-a koji upravlja glavnim AIF-om.

Članak 4.

UAIF je dužan Obavijesti iz članka 1. stavka 2. ovoga Pravilnika priložiti Pravila AIF-a odnosno dokument o osnivanju AIF-a.

Članak 5.

UAIF iz druge države članice dužan je Obavijesti iz članka 1. stavka 2. ovoga Pravilnika priložiti i potvrdu nadležnog tijela matične države članice da je usklađen s odredbama propisa matične države članice kojima se u njezin pravni poredak prenose odredbe Direktive 2011/61/EU, osim onih iz dijela VI. i delegiranih akata donesenih na temelju Direktive 2011/61/EU.

III. NAČIN DOSTAVE OBAVIJESTI

Članak 6.

Obavijest iz članka 1. stavka 2. ovoga Pravilnika se dostavlja na propisanom obrascu iz Priloga 1. ovoga Pravilnika elektroničkim putem na adresu elektroničke pošte passport.aifmd@hanfa.hr.

IV. PRIJELAZNE I ZAVRŠNE ODREDBE

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-02/04
 Urbroj: 326-01-70-72-25-1
 Zagreb, 22. listopada 2025.

Predsjednik
 Upravnog vijeća
 dr. sc. Ante Žigman, v. r.

PRILOG 1

OBAVIJEST O NAMJERI DISTRIBUCIJE AIF-a IZ TREĆE DRŽAVE U REPUBLICI HRVATSKOJ
 (u skladu s čl. 125.a Zakona1 / čl. 36 AIFMD2)

![](/files/_web/sluzbeni-dio/2025/133429/images/10446.jpg)

![](/files/_web/sluzbeni-dio/2025/133429/images/10439.jpg)

![](/files/_web/sluzbeni-dio/2025/133429/images/10428.jpg)